Ragnhild Hemsing

Ragnhild Hemsing (født 15. februar 1988 i Valdres) er en norsk fiolinist.

Biografi
Hemsing begynte å spille fiolin i en alder av fem år. Åtte år gammel opptrådte hun og søsteren Eldbjørg Hemsing (da 6 år) for blant andre kongefamilien i Nasjonalteateret i Oslo. Da hun var ni år ble hun invitert til å begynne på Barratt Due musikkinstitutt i Oslo. Per 2011 tar Ragnhild timer i Wien med professor Boris Kuschnir.

Hemsing opptrer både som solist og kammermusiker. I tillegg til det repertoaret av standard klassiske soloverker for fiolin, supplerer hun med  verker skrevet for hardingfele. Hemsing spilte inn Johan Halvorsens Fossegrimen Suite med Bergen filharmoniske orkester og Neeme Järvi som dirigent, for plateselskapet Chandos.

Allerede som 13-åring debuterte hun med Bergen filharmoniske orkester med Mendelssohns fiolinkonsert. Samme år spilte hun for første gang med Trondheim Symfoniorkester, og året etter ble hun invitert til å spille med Oslo-Filharmonien. Siden den gang har hun opptrådt med orkestre som DR SymfoniOrkestret i Danmark, Ukrainian National Philharmonic Orchestra, Kazan State Orchestra i Russland, St Marks Symphony Orchestra i Italia og Ashland Symphony Orchestra i USA.

Hemsing har hatt gjesteopptredener ved de store festivalene og konserthusene i Norge, med nylige opptredener under Festspillene i Bergen, Oslo Kammermusikkfestival, festivalen Hardingtonar og Førdefestivalen. I utlandet har hun blant annet spilt i Wigmore Hall, på Verbier Festival, Bellerive Festival i Sveits, Beethovenfest og AlpenKlassik i Tyskland. I 2011 spilte hun med The Minnesota Orchestra og på Cheltenham Festival.

Hemsing har mottatt flere priser, deriblant First Prize og European Union Prize under Kocian International Violin Competition i Tsjekkia, samt First Prize og Special Prize under European Music Prize for Youth i Sveits i 2003, og Beethoven-ring 2013 fra foreningen 'Borgere for Beethoven' i Bonn. I tillegg har hun vunnet alle de store ungdomskonkurransene i Norge. I 2010 lagde Ragnhild, sammen med sin søster Eldbjørg Hemsing, en 60 minutter lang dokumentar med NRK Fjernsynet om livet og musikken til Ole Bull. Dokumentaren vant sølvpris under Circom 2011 i Romania.

Hemsing spiller på en fiolin bygget av Francesco Ruggeri, Cremona 1694, utlånt ut av Dextra Musica AS.

Diskografi
 Johan Halvorsen: Orchestral Works Volume 3 (2011, Chandos CHAN10664) - med Bergen filharmoniske orkester, Neeme Järvi, Marianne Thorsen og Melina Mandozzi
 Yr (2011, Simax 1115010-140)
 Varde (2011) - med Kvarts, Eldbjørg Hemsing og Birger Mistereggen
 Northern Timbre (2017, 2L) - med Tor Espen Aspaas
 Beethoven's Testaments of 1802 (2020, 2L) - med Tor Espen Aspaas
 Røta (2021, Berlin Classics)
 Peer Gynt (2021) - med Trondheimsolistene

TV-program
Ole Bulls tone, (2010)
Ragnhild Hemsing spiller «Polacca Guerriera», NRK (2010)
Fredspriskonserten, 2009

Priser og nominasjoner
 First Prize og European Union Prize på Kocian International Violin Competition i Tjsekkia
 First Prize og Special Prize på the 2003 European Music Prize for Youth (Chamber Music), Østerrike
 Nominert til Spellemannprisen 2011 i klassen årets nykommer og gramostipend for Yr
 Hilmarprisen 2018
 Nominert til Spellemannprisen 2021 i klassen klassisk for Røta

Referanser

Eksterne lenker 
 
 
 

Norske fiolinister
Alumni fra Barratt Due musikkinstitutt
Personer fra Nord-Aurdal kommune
Artikler med OTRS-lisens